**ПРИЛОЖЕНИЕ № 1**

 към Решение №………,

 взето с протокол №……, от …………………… 2021г.

**ПРАВИЛНИК**

**за устройството и дейността**

**на Общинско предприятие "Общински пазари"**

**към Община Пловдив**

**І. Статут на Предприятието**

**Чл. 1. Общинско предприятие "Общински пазари"** е създадено с Решение № 212, взето с Протокол № 14 от 24.07.1997 г. на Общински съвет – Пловдив, на основание чл. 52 и следващите от Закона за общинската собственост и Наредбата за създаване, управление и контрол върху дейността на общинските предприятия на община Пловдив по глава VI от Закона за общинската собственост.

**Чл. 2.** Общинското предприятие е с наименование **ОП "Общински пазари”.** По-нататък в Правилника то е упоменато само като "Предприятие".

**Чл. 3.** Адресът на управление на Предприятието е гр. Пловдив, ул. "Ангел Кънчев” № 3.

**Чл. 4.** Предприятието осъществява дейността си въз основа на настоящия правилник и в съответствие със заложените в годишния бюджет на Община Пловдив бюджетни средства за неговата издръжка.

**Чл. 5.** Предприятието е създадено с цел ефективно използване и поддържане на пазари и общински пешеходни подлези, както и други имоти общинска собственост, предоставени за управление на ОП „Общински пазари“.

**Чл. 6. (1).** Предприятието има за предмет следните дейности:

- Организиране, експлоатация и поддържане на общинските пазари за селскостопански и промишлени стоки на територията на Община Пловдив и на други имоти общинска собственост;

- Управление и поддържане на общински пешеходни подлези, предоставени за стопанисване на ОП „Общински пазари“ и отдаване под наем на магазини и площи, находящи се в тях;

- Организиране и провеждане на търг или конкурс за отдаване под наем на общинско имущество – частна и публична общинска собственост, свързано с дейността на общинското предприятие със Заповед на Кмета на Община Пловдив;

- Съпътстващи услуги, транспортна дейност, както и всички други стопански дейности, които не са изрично забранени от закона.

**(2).** На ОП „Общински пазари“ могат да бъдат възлагани от община Пловдив задължения за извършване на услуги от общи икономически интерес, в рамките на неговите компетенции по ред, определен със закон.

**Чл. 7.** Дейността на Предприятието се координира и контролира от Кмета на Община Пловдив или от определен от него заместник кмет, съобразно ЗОС, Наредба за създаване, управление и контрол върху дейността на общинските предприятия по гл.VІ от ЗОС и относимото законодателство.

**Чл. 8.** Предприятието е създадено за неопределен срок.

**Чл. 9.** Предприятието не е юридическо лице.

**Чл. 10. (1).** Предприятието управлява имущество, собственост на Община Пловдив.

**(2).** Поддържането и ремонтите на имотите и вещите – общинска собственост, предоставени за управление се извършват от предприятието, като необходимите за целта средства се предвиждат ежегодно по бюджета му.

**Чл. 11.** Предприятието притежава собствен печат, на който са отбелязани наименованието на Предприятието и организационната му форма, а именно: ОП “Общински пазари” към община Пловдив.

**Чл. 12.** Числеността на персонала и структурата на Предприятието се одобряват от Общински съвет – Пловдив.

**ІІ. Управление, структура и числен състав на Предприятието**

**А. Управление на предприятието**

**Чл. 13. (1)** Предприятието се управлява от директор, който се назначава и освобождава от Кмета на Община Пловдив. Управлението се възлага с трудов договор по Кодекса на труда, при условията на Наредбата за създаване, управление и контрол върху дейността на общинските предприятия по гл.VІ от ЗОС.

**(2)** Щатното разписание се утвърждава от Кмета на Община Пловдив.

**Чл. 14.** Директорът на Предприятието има следните права и задължения:

1. Ръководи и управлява Предприятието, съгласно действащите нормативни актове, в съответствие с решенията на Общинския съвет Пловдив и заповедите на Кмета на Община Пловдив или определен от него заместник кмет;

2. Представлява Предприятието пред държавните и общински институции, съдебни, банкови, финансови и данъчни органи и учреждения и пред трети лица;

3. Осъществява оперативното ръководство на дейността на Предприятието;

4. Разработва и предлага на Кмета на Общината за утвърждаване Правилник за вътрешния ред на общинското предприятие, в който се съдържат специфични разпоредби за организация на стопанската му дейност;

5. Разработва и предлага на Кмета на Общината за утвърждаване вътрешни правила за деловодната дейност и документооборота в предприятието;

6. Организира изготвянето, актуализирането и представянето на Кмета на община Пловдив:

- проект на бюджет за съответната година (прогноза за очакваните приходи и необходимите разходи, свързани с дейността на Предприятието);

- периодични отчети за реализирани приходи от Предприятието, в разпоредените срокове;

- щатното разписание за утвърждаване от Кмета на Общината

7. Прави предложение пред Кмета на Общината за провеждане на обществени поръчки, относими към предмета на дейност на предприятието и съдейства за тяхното организиране, при наличие на писмено упълномощаване по смисъла на чл.7, ал.1 от ЗОП;

8. Изпълнява заповеди на Кмета, с които:

- на предприятието се предоставят безвъзмездно за управление и/или се отнема управлението /поради отпаднала необходимост/ на недвижими имоти и/или вещи - общинска собственост, съобразно разпоредбите на Закона за общинската собственост и Наредба за реда на придобиване, управление и разпореждане с общинско имущество;

- след оправомощаване, организира и провежда процедури за отдаване под наем на общинско имущество и да сключва договори за отдаване под наем на имоти и вещи – общинска собственост, или за продажба на движими вещи, предоставени на общинското предприятие за управление, при спазване разпоредбите на Закона за общинската собственост и Наредба за придобиване, управление и разпореждане с общинско имущество.

9. Своевременно изисква от Дирекция "Общинска собственост”:

- вписани актове за общинска собственост за недвижимите имоти, предоставени за управление на Предприятието;

- допълнения и корекции на съществуващите актове за общинска собственост, в които отсъстват задължителни реквизити.

10. Сключва, изменя и прекратява трудовите договори на работещите в Предприятието при спазване изискванията на Кодекса на труда, Вътрешните правила за дейността му и други действащи нормативни документи.

11. Налага дисциплинарни наказания и извършва всякакви други дейности в качеството си на работодател по смисъла на Кодекса на труда.

12. Изпълнява и други служебни задачи, възложени му от Кмета на Община Пловдив или определен негов заместник.

**Б. Структура на предприятието**

**Чл. 15.** Структурата на Предприятието се утвърждава от Общински съвет Пловдив и е подробно описана в Приложение № 1 към Правилника, което е неразделна част от същия.

**В. Числен състав на Предприятието**

**Чл. 16.** Числеността на персонала на предприятието е 35 щатни бройки, съгласно Приложение № 1, неразделна част от Правилника, в това число:

- Дейност 866 „Общински пазари и тържища“ общо 29 бр.,

- Дейност 898 „Други дейности по икономика“ – общо 6 бр.

**ІІІ. Общинско имущество, предоставено за управление.**

**Чл. 17.** Предоставеното за управление общинско имущество е подробно описано в Приложение № 2 към Правилника, което става неразделна част от същия.

**ІV. Финансиране на Предприятието**

**Чл. 18.** Предприятието е местна дейност и разполага с бюджет по смисъла на Закона за публичните финанси.

**Чл. 19.** Директорът на предприятието е второстепенен разпоредител с бюджет.

**Чл. 20.** Предприятието се финансира от бюджета на Община Пловдив в рамките на утвърдения бюджет за годината. Промените по бюджета на предприятието се извършват при спазване на условията в чл.124 и чл.125 от Закона за публичните финанси.

**Чл. 21.** Предприятието съставя тримесечни и годишни финансови отчети, както и всички останали отчетни форми и документи, изисквани от първостепенния разпоредител – община Пловдив.

**Чл. 22.** Източници на приходи на общинското предприятие са:

1. Приходи от дейността;

2. Приходи от наем на общинското имущество;

3. Такси по ЗМДТ;

4. Други приходи.

**Чл. 23.** Предприятието няма право да разходва приходите, придобити от осъществяваната от него стопанска дейност. В тридневен срок приходите от стопанската дейност се превеждат по бюджетната сметка и съответния приходен БИН на община Пловдив.

**Чл. 24.** Общинското предприятие извършва разходи за осъществяване на дейността си и за управление на предоставеното общинско имущество.

**Чл. 25.** Платежните документи се подписват от директора на предприятието и от главния счетоводител на предприятието.

**Чл. 26.** Главният счетоводител на предприятието отговаря за вярното, точно и своевременно отразяване на счетоводните записвания на стопанските операции на предприятието.

**V. Допълнителни разпоредби**

**§1. /1/** При промяна в обстоятелствата, подлежащи на вписване в Публичния регистър за общинските предприятия, предприятието предоставя на длъжностното лице в Дирекция „Стопански дейности“, отдел „Общински предприятия, следприватизационен контрол, търговски дружества“ към община Пловдив документи и информация, отразяващи настъпилите промени.

**/2/.** При възникването на обстоятелства, изискващи промяна в Правилника за устройството и дейността на Предприятието, директорът на предприятието представя мотивирано предложение за промени до общинската администрация.

**VІ. Заключителни разпоредби**

**§1.** Този Правилник се приема на основание чл.52, ал.3 от Закона за общинската собственост и отменя:

Правилник за устройството и дейността на ОП „Общински пазари“ приет с Решение № 407, взето с Протокол № 19 от 25.10.2006 г., последно изменен с Решение № 104, взето с Протокол № 6 от 28.03.2019 г.

**§2.** За неуредените с този Правилник въпроси се прилагат разпоредбите на ЗОС, Наредбата за създаване, управление и контрол върху дейността на общинските предприятия и другите действащи нормативни актове.

**§3.** Настоящият Правилник е приет с Решение №……, взето с Протокол №….. от ……………………… 2021г. на Общински съвет – Пловдив и влиза в сила от ...................2021г.